  Виталий Пронин  Толэзь но ӝыны куспын выльдэмын Пугачёво каргуртысь школа. Вужезлэн юртлэн номыриз кылемын ӧвӧл ни, табере со выль шыкыс кадь сылэ. Гуртоос шуо: сётэм кылзэ  Александр Волков быдэстӥз! Ож тӥрлык возён складын пуштылонъёс бере школалэн юртэз ярантэм луиз вал. Соку ик Президент оскытӥз анай-атайёсты, дышетӥсьёсты: 1-тӥ сентябре нылпиос пырозы выльдэм классъёсы.Выль дышетскон арлэн нырысетӥ нуналаз, котьку сямен ик,  школа тымиськиз сяськаосын, жингыртӥз нырысетӥ чингыли, инме лобизы пельтэм шаръёс. Нош куноос, азьло аръёсын ӵошатыса, кӧня ке поллы тросгес луизы. Вань гурт калык люкаськылӥз кадь отчы. Вуылӥзы республикаысьтымы вылӥ кивалтӥсьёс но. Александр Волков тау кариз пугачёвоослэн оскемзылы но чидамзылы.- Ӧжытак вите на, толэзь-кык ортчыса, каргуртын таӵе ик шудон корка кадь нылпи сад но усьтӥськоз, - куриз со.Школаез выльдонлы ог 40 миллион манет висъямын. Ассэ юртэз чебертэм сяна, отчы ӵыжак-выль ӝӧк-пуконъёс, партаос, дышетскон тӥрлык басьтэмын. Школа бордын табере луоз стадион.Пугачёвоысь 320 дышетскисьёс вамыштӥзы нырысетӥ уроке. Котькытын сямен ик, со сӥземын вал ужась адямилэн арезлы. Пусйизы: школазэс выльдон уж борды огъя кужымен кышкатэк басьтӥськемысь гинэ, дышетскон арез соос мыто ӟеч мылкыдын.  Элина Кумачёва.  